Հավելված 1

Հայաստանի Հանրապետության Շիրակի մարզի

Արթիկ համայնքի ավագանու

2022 թվականի հունվարի 24-ի N 3-Ն որոշման

**ԿԱՐԳ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԱՐԹԻԿ ՀԱՄԱՅՆՔԻ ԿԱՄԱՎՈՐ ԽՆԴԻՐՆԵՐԻ ՍԱՀՄԱՆՄԱՆ ԵՎ ԴՐԱՆՑ ԼՈՒԾՄԱՆՆ ՈՒՂՂՎԱԾ ՍԵՓԱԿԱՆ ԼԻԱԶՈՐՈՒԹՅՈՒՆՆԵՐԻ ԻՐԱԿԱՆԱՑՄԱՆ**

1. Սույն կարգով կարգավորվում են Հայաստանի Հանրապետության օրենսդրությամբ սահմանված Հայաստանի Հանրապետության Շիրակի մարզի Արթիկ համայնքի (այսուհետ՝ համայնք) կամավոր խնդիրների լուծման հետ կապված հարաբերությունները:
2. Ըստ «Տեղական ինքնակառավարման մասին» Հայաստանի Հանրապետության օրենքի, համայնքի տեղական ինքնակառավարման մարմինները իրենց վերապահված սեփական լիազորությունների շրջանակում իրականացնում են համայնքի կամավոր խնդիրների լուծմանն ուղղված գործողություններ:
3. Համայնքի կամավոր խնդիրները սահմանվում են համաձայն «Տեղական ինքնակառավարման մասին» Հայաստանի Հանրապետության օրենքի 10-րդ հոդվածի, ըստ որի համայնքի կամավոր խնդիրներն են՝
	1. համայնքի բնակարանային ֆոնդի պահպանման օժանդակում,
	2. համայնքում մշակութային կյանքի աշխուժացման խթանումը,
	3. համայնքում ֆիզիկական կուլտուրայի և սպորտի զարգացման խթանումը,
	4. համայնքում գյուղատնտեսական ծրագրերի խթանում,
	5. համայնքում սոցիալապես խոցելի խմբերի սոցիալական պայմանների բարելավում,
	6. զոհված զինծառայողների ընտանիքների, պատերազմի վետերանների, պատերազմում հաշմանդամություն ձեռք բերած անձանց սոցիալական օգնության տրամադրումը:

Համայնքի թվարկված կամավոր խնդիրները սպառիչ չեն: Անհրաժեշտությունից ելնելով, ֆինանսական միջոցների բավարարման դեպքում, սեփական լիազորությունների շրջանակներում տեղական ինքնակառավարման մարմինները կարող են ձեռնարկել այլ կամավոր խնդիրների լուծմանն ուղղված քայլեր:

1. Կամավոր խնդիրների լուծման համար համայնքի տարեկան բյուջեով կարող են նախատեսվել ֆինանսական միջոցներ, որոնք չեն կարող գերազանցել տվյալ տարվա համայնքի բյուջեով պլանավորված սեփական եկամուտների 10%-ը: Յուրաքանչյուր տարի կամավոր խնդիրների լուծման համար միջոցները տրամադրվում են տվյալ տարվա համայնքի բյուջեով նախատեսված ֆինանսական միջոցներին համապատասխան:
2. Կամավոր խնդիների լուծման համար ֆինանսական միջոցների հատկացումն իրականացնում է համայնքի ղեկավարը` համայնքի բյուջեով նախատեսված ֆինանսական հատկացումներին համապատասխան, ինքնուրույն և սեփական պատասխանատվությամբ, բացառությամբ համայնքի սոցիալապես անապահով բնակչության սոցիալական օգնության տրամադրման դեպքերի:
3. Կամավոր խնդիրների լուծման առաջարկությամբ կարող են հանդես գալ համայնքի ղեկավարը, համայնքի ավագանու անդամները, բնակիչները, հասարակական կազմակերպությունները և միավորումները:
4. Այն դեպքում, երբ կամավոր խնդրի լուծման առաջարկությամբ հանդես է գալիս համայնքի ղեկավարը կամ համայնքի ավագնու անդամը, նախաձեռնողը համայնքի ավագանու քննարկմանն է ներկայացնում խնդրի լուծման իրականացման վերաբերյալ առաջարկությունը` նշելով դրա նպատակը, խնդրի կարգավորման համար անհրաժեշտ ֆինանսական միջոցի չափը, առկայության դեպքում նաև` անհրաժեշտության հիմնավորումը հավաստող փաստաթղթեր:
5. Այն դեպքում, երբ կամավոր խնդրի լուծման առաջարկությամբ հանդես են գալիս բնակիչները, հասարակական կազմակերպությունները և միավորումները, նախաձեռնողը համայնքի ղեկավարին է ներկայացնում կամավոր խնդրի լուծման համար իրականացման վերաբերյալ դիմում, որում նշում է դրա նպատակը և անհրաժեշտության հիմնավորումը, անհրաժեշտ ֆինանսական միջոցի չափը և այլն:
6. Համայնքի կամավոր խնդիրների լուծման իրականացման համար խնդրի նպատակի և անհրաժեշտության հիմնավորումը ուսումնասիրելու նպատակով համայնքի ղեկավարը կարող է ստեղծել մշտական կամ ժամանակավոր հանձնաժողովներ, որի կազմում կարող են ընդգրկվել համայնքապետարանի սոցիալական աշխատողը, ավագանու անդամներ, հասարակական կազմակերպությունների և միավորումների ներկայացուցիչներ, աշխատակազմի և համայնքային կազմակերպությունների մասնագետներ, ինչպես նաև համայնքի բնակիչներ և այլ շահագրգիռ անձինք` իրենց համաձայնությամբ:
7. Համայնքի ղեկավարը սույն կարգի 8-րդ կետում նշված դիմումը և անհրաժեշտ փաստաթղթերն ստանալուց հետո, հանձնաժողով ստեղծված լինելու դեպքում, տրամադրում է հանձնաժողովին քննարկման նպատակով:Հանձնաժողով չձևավորելու կամ հանձնաժողովի քննարկման արդյունքները ստանալուց հետո համայնքի ղեկավարը՝

1) կամավոր խնդրի լուծման իրականացմանը համաձայն լինելու դեպքում` մեկամսյա ժամկետում այդ մասին տեղյակ է պահում նախաձեռնող կողմին և կամավոր խնդրի լուծման վերաբերյալ համայնքի ավագանու որոշման նախագիծ է ներակայացնում ավագանու քննարկմանը:

2) կամավոր խնդրի լուծման իրկանացմանը չհամաձայնվելու դեպքում նախաձեռնողին` գրավոր տեղեկացնում է այդ մասին` նշելով չհամաձայնելու պատճառները:

1. Համայնքի ավագանին ներկայացված ավագանու որոշման նախագիծը և առկայության դեպքում համայնքի ղեկավարի կարգադրությամբ ստեղծված հանձնաժողովի եզրակացության ստանալուց հետո քննարկում է կամավոր խնդրի լուծման հարցը և ընդունում է որոշում կամավոր խնդրի լուծման իրականացման համաձայնություն տալու կամ մերժելու վերաբերյալ:
2. Համայնքի ղեկավարը զոհված զինծառայողների ընտանիքների, պատերազմի վետերանների, պատերազմում հաշմանդամություն ձեռք բերած անձանց, սոցիալապես անապահով այլ խավերի սոցիալական պայմանների բարելավման վերաբերյալ դիմումները քննարկելու նպատակով` իր որոշմամբ ստեղծում է հանձնաժողով, որի կազմում կարող են ընդգրկվել ավագանու անդամներ, հասարակական կազմակերպությունների և միավորումների ներկայացուցիչներ, աշխատակազմի և համայնքային կազմակերպությունների մասնագետներ, ինչպես նաև համայնքի բնակիչներ և այլ շահագրգիռ անձինք` իրենց համաձայնությամբ:

Հավելված 2

Հայաստանի Հանրապետության Շիրակի մարզի

Արթիկ համայնքի ավագանու

2022 թվականի հունվարի 24 -ի N 3-Ն որոշման

**ՉԱՓՈՐՈՇԻՉՆԵՐ**

**ՍՈՑԻԱԼԱԿԱՆ ԱՋԱԿՑՈՒԹՅԱՆ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԱՐԹԻԿ ՀԱՄԱՅՆՔԻ ԿԱՄԱՎՈՐ ԽՆԴԻՐՆԵՐԻ ԼՈՒԾՄԱՆ**

1. Սոցիալական աջակցության տրամադրման չափորոշիչներն են`

ա. Սոցիալապես անապահով ընտանիքի կողմից համայնքի բյուջեի նկատմամբ հարկային պարտականությունների բարեխիղճ կատարումը և սոցիալական օգնության տրամադրման դիմումի ներկայացման ժամանակ տեղական հարկերի, տուրքերի, վարձավճարների պարտքերի բացակայության վերաբերյալ տեղեկանքը

բ. Սոցիալապես անապահով ընտանիք հանդիսանալու վերաբերյալ սոցիալական օգնության տրամադրման գործող հանձնաժողովի կամ համայնքի սոցիալական աշխատողի դրական եզրակացությունը:

2. Տրամադրվող օգնության գումարը համայնքապետարանից առձեռն կարող է ստանալ միայն դիմումատուն՝ անձնագրի առկայության դեպքում: Անհնարինության դեպքում կարող է ստանալ դիմումատուի կողմից լիազորված անձը՝ լիազորագրի և անձը հաստատող փաստաթղթի հիման վրա: Բացառիկ դեպքերում օգնության գումարը կարող է դիմումատուին հանձնվել համայնքի ղեկավարի կողմից ստեղծված հանձնաժողովի կամ նրա կողմից լիազորված անձի միջոցով՝ դիմումատուի բնակության վայր մեկնելու և առձեռն հանձնելու տարբերակով:

3. Սույն կարգով սահմանված համայնքի կամավոր խնդիրների լուծման համար համայնքի բյուջեից միջոցները կարող են տրամադրվել ստորև նշվող չափերով

* 1. համայնքի բնակարանային ֆոնդի պահպանման աջակցության շրջանակներում համատիրություններին տրամադրվող օժանդակություն՝ 1000 000 (մեկ միլիոն) դրամ
	2. համայնքում մշակութային կյանքի աշխուժացման խթանման շրջանակներում համայնքում գործող մշակութային խմբակներին և (կամ) անհատներին տրամադրվող օժանդակություն՝ 500 000(հինգ հարյուր հազար) դրամ,
	3. համայնքում ֆիզիկական կուլտուրայի և սպորտի զարգացման խթանման շրջանակներում

ա. սպորտային միջոցառումների կազմակերպման համար՝ 3700 000(երեք միլիոն յոթ հարյուր հազար) դրամ

բ. համայնքում գործող սպորտային խմբերին, բարձր ցուցանիշներ ապահոված անհատ մարզիկներին կամ մարզիչներին խրախուսելու և (կամ) մարզական միջոցառումներին մասնակցություն ապահովելու համար՝ 1 000 000 (մեկ միլիոն) դրամ

4) Գյուղատնտեսական ծրագրերի խրախուսման շրջանակներում տրամադրվող աջակցություն՝ 2 000 000(երկու միլիոն) դրամ,

 5)համայնքի սոցիալապես խոցելի խմբերի սոցիալական պայմանների բարելավման շրջանակներում տրամադրվող աջակցություն՝ 2 000 000 (երկու միլիոն) դրամ

 6) համայնքի սոցիալապես անապահով բնակչության սոցիալական օգնության տրամադրում՝ 6000000 (վեց միլիոն) դրամ, որի շրջանակներում համայնքի ղեկավարի որոշմամբ ստեղծված հանձնաժողովի եզրակացությամբ և համայնքի ավագանու որոշումով՝

ա. սոցիալապես անապահով ընտանիքներից յուրաքանչյուրին տրամադրվող միանվագ դրամական օգնություն՝ մինչև 20 000 (քսան հազար) դրամ

բ. համայնքի սոցիալապես անապահով ընտանիքի անդամի հուղարկավորության ծախսերի փոխհատուցման յուրաքանչյուր դեպքի համար տրամադրվող միանվագ դրամական օգնություն՝ 50 000 (հիսուն հազար) դրամ

գ. բացառիկ դեպքերում անապահով ընտանիքներին յուրաքանչյուր դեպքի համար տրամադրվող միանվագ դրամական օգնություն՝ առավելագույնը՝ 100 000(մեկ հարյուր հազար) դրամ

Յուրաքանչյուր ընտանիքին կամ անհատին բյուջետային տարվա ընթացքում միանվագ դրամական օգնություն կարող է տրամադրվել առավելագույնը մեկ անգամ

7)զինծառայողների, զոհված զինծառայողների ընտանիքների, պատերազմի վետերաննների, պատերազմում հաշմանդամություն ձեռք բերած անձանց սոցիալական օգնության տրամադրում` 10000000(տաս միլիոն) դրամ՝ որի շրջանակներում

ա. Հայրենական Մեծ պատերազմի մասնակից վետերաններից յուրաքանչյուրին տրամադրվող միանվագ դրամական օգնություն՝ առավելագույնը 25 000 (քսանհինգ հազար) դրամ

բ. խաղաղ պայմաններում զոհված (մահացած)  զինծառայողների ընտանիքներից յուրաքանչյուրին տրամադրվող միանվագ դրամական օգնություն՝ առավելագույնը 15 000 (տասնհինգ հազար) դրամ

գ. պատերազմում 1-ին և 2-րդ կարգի հաշմանդամություն ձեռք բերած անձանցից յուրաքանչյուրին տրամադրվող միանվագ դրամական օգնություն՝ առավելագույնը 15 000 (տասնհինգ հազար) դրամ

դ. պատերազմական գործողությունների ընթացքում զոհված (մահացած)  զինծառայողների ընտանիքներից յուրաքանչյուրին տրամադրվող միանվագ դրամական օգնություն՝ առավելագույնը 20 000 (քսան հազար) դրամ

8) նվիրատվություններ այլ շահույթ չհետապնդող կազմակերպությունների՝ ընդամենը 3 000 000 (երեք միլիոն) դրամ: